ΓΡΑΠΤΗ ΕΡΩΤΗΣΗ E-0853/99

υποβολή: Reimer Böge (PPE) προς την Επιτροπή

(7 Απριλίου 1999)

Θέμα: Κατάργηση της πώλησης αφορολόγητων ειδών (Duty-Free) κατά την ενδοκοινοτική ταξιδιωτική κίνηση

Η κατάργηση της πώλησης αφορολόγητων ειδών (Duty-Free) κατά την ενδοκοινοτική ταξιδιωτική κίνηση θα έχει σοβαρές επιπτώσεις στην απασχόληση στο ομόσπονδο κρατίδιο του Σλέσβιχ-Χόλσταϊν. Κάτι τέτοιο πλήττει περιοχές του κρατιδίου λιγότερο ανεπτυγμένες, όπου περίπου 3.000 θέσεις εργασίας εξαρτώνται άμεσα από την πώληση αφορολόγητων ειδών.

- Μπορεί η Επιτροπή να διατυπώσει συγκεκριμένες προτάσεις για το πώς να κινητοποιηθούν με αποτελεσματικό τρόπο τα όργανα στο πλαίσιο των Διαρθρωτικών Ταμείων, προκειμένου να αντισταθμιστούν οι αρνητικές συνέπειες της κατάργησης της πώλησης αφορολόγητων ειδών, ενόψει μάλιστα της επικείμενης μεταρρύθμισης στα Διαρθρωτικά Ταμεία και της σχετικής μετατροπής των μηχανισμών στήριξης;

- Μώς εκτιμά η Επιτροπή τις δυνατότητες για μια πρωτοβουλία, ανάλογη με τη ρύθμιση που πραγματοποιήθηκε το 1992, μετά την άρση των ελέγχων στα εσωτερικά σύνορα, για την προσαρμογή των εκτελωνιστών και των εκτελωνιστών-παραγγελιοδόχων διασυνοριακών μεταφορών, πρωτοβουλία η οποία θα συμβάλει, με τη λήψη ειδικών μέτρων στην αναδόμηση των επιχειρήσεων που πλήττονται ιδιαίτερα και στη διατήρηση θέσεων εργασίας;

- Υπάρχει στο μεταξύ μία ξεκάθαρη σχετική φορολογική ρύθμιση για την ενδοκοινοτική ταξιδιωτική κίνηση με πλοία, προκειμένου να διασφαλιστεί ότι μετά τις 30 Ιουνίου δε θα οδηγηθούν τα πράγματα σε φορολογικό χάος λόγω των σημαντικών διαφορών ανάμεσα στα κράτη μέλη ως προς τη φορολόγηση;

- Σε περίπτωση που κάτι τέτοιο δε συμβαίνει, θα προτείνει η Επιτροπή το γρηγορότερο δυνατόν μία σχετική φορολογική ρύθμιση με απλουστευμένη διαδικασία, λαμβάνοντας υπόψη και τους εκάστοτε κατώτατους φορολογικούς συντελεστές;

Απάντηση του κυρίουMonti εξ ονόματος της Επιτροπής

(7 Μαΐου 1999)

Ανταποκρινόμενη στα συμπεράσματα του Ευρωπαϊκού Συμβουλίου της Βιέννης, η Επιτροπή εξέδωσε, στις 17 Φεβρουαρίου 1999, ανακοίνωση προς το Συμβούλιο για τις επιπτώσεις που θα έχει στην απασχόληση η κατάργηση της πώλησης αφορολόγητων ειδών (Duty-Free) κατά την ενδοκοινοτική ταξιδιωτική κίνηση(1).

Η ανάλυσή της, η οποία στηρίχθηκε κυρίως σε πληροφορίες που συνέλεξε από τις εθνικές διοικήσεις των κρατών μελών, έδειξε ότι οι επιπτώσεις της απόφασης του Συμβουλίου δεν ήταν μακροοικονομικές, αλλά περιορισμένου εύρους και τομεακές. Η Επιτροπή, στην πραγματικότητα, συνέστησε τη βέλτιστη εφαρμογή από τα κράτη μέλη των ισχυουσών κοινοτικών διατάξεων και ιδίως εκείνων που διέπουν τη λειτουργία των διαρθρωτικών ταμείων.

Εμπίπτει στην αρμοδιότητα των κρατών μελών να λάβουν τα επιβαλλόμενα μέτρα, στο πλαίσιο των προγραμμάτων που ευρίσκονται στο στάδιο της υλοποίησης, ιδίως μέσω του αναπρογραμματισμού. Υπάρχουν ακόμα διαθέσιμες πιστώσεις.

Η Επιτροπή πιστεύει ότι, εάν το Συμβούλιο το θεωρεί αναγκαίο, μπορεί να εξετασθεί, συμπληρωματικά προς τις τρέχουσες διατάξεις και εκτός του πλαισίου των διαρθρωτικών ταμείων, μια ειδική κοινοτική πρωτοβουλία, που θα αποβλέπει κυρίως στην απασχόληση σε άλλου τομείς των ατόμων που θα έχουν απωλέσει την εργασία τους στο συγκεκριμένο τομέα δραστηριότητας. Ελλείψει απόφασης για το θέμα αυτό από το Συμβούλιο, είναι λοιπόν πρόωρο να σχολιασθεί ο χαρακτήρας που θα μπορούσε να έχει ένα τέτοιο μέτρο.

Η Επιτροπή έχει ήδη διευκρινίσει στην ανακοίνωσή της της 9ης Απριλίου 1999(2) ότι οι κανόνες φορολόγησης (ΦΠΑ και φόροι κατανάλωσης) που θα εφαρμοσθούν στις πωλήσεις αυτές από 1ης Ιουλίου 1999 είναι οι κανονικοί κανόνες φορολόγησης, που εφαρμόζονται στους άλλους τομείς (κυρίως στις σιδηροδρομικές και στις οδικές μεταφορές) από 1ης Ιανουαρίου 1993.

Η Επιτροπή έχει διεξαγάγει συζητήσεις με τα κράτη μέλη, στους κόλπους των τεχνικών επιτροπών και με τους φορείς εδώ και πολλούς μήνες. Έχουν γίνει επαφές μεταξύ των εθνικών διοικήσεων και μεταξύ των εθνικών διοικήσεων και των φορέων, όσον αφορά τους τρόπους φορολόγησης (συγκέντρωση, έλεγχος) οι οποίοι εμπίπτουν στην αρμοδιότητα των εθνικών διοικήσεων.

(1) ΕΕ C 66 της 9.3.1999.

(2) ΕΕ C 99 της 10.4.1999.